Formatio: Jou Regula ... Jou Manifesto ... Jou Rankplaat
Op die webblad "Abbey of the Arts" is 'n hulpmiddel wat jou kan help om jou eie Regula te skryf. Vir die haastiges maak ek sommer 'n beknopte opsomming, maar gaan lees dit gerus op hul webblad (die skakel is heel onder).
1. Hoeveel tyd wil jy op 'n dag/week/maand in jou program inruim vir stilword en luister? Of dit luister na ander is, na God, na jou binnestem. Hoe gaan jy die bombardering van klank en stimulasie afskakel om stil te kan word? Wat maak jy met jou verslaafdheid aan tegnologie; televisie-kyk, ens.
2. Hoe gaan jy in jou lewe "spasie" maak vir "die ander"? Het jy 'n plek waar jy by die nuutmaak van die gemeeskap waarvan jy deel is, betrokke kan raak. Hoeveel tyd gee jy vir "die ander" in jou week/maand?
3. Hoeveel ruim jy tyd in jou lewe in vir "sielsgenote"? Daardie mense na wie jy kan luister omdat hulle wysheid het; daardie mense met wie jy oor die "dieper dinge van die lewe" wil praat? Daardie mense by wie jy eerlik kan wees?
4. Kies om "lig te leef". Lydenstyd is die ideale tyd om na te dink oor jou versamellus en kooplus. Hoe gaan jy weekliks vrygewigheid inoefen. Wat gaar jy op waaraan jy verknog is? Hoe gaan jy loskom daarvan? Aan wie kan jy jou oormaat gee?
5. Op watter wyse wil jy nadink oor jou gawes? Hoe bied jy dit vir jou werk, jou gesin, jou gemeenskap aan?
6. Waar maak jy tyd vir tot ruskom? Is daar in jou dagboek tye ingeskryf vir "tot bedaring kom"? Het jy 'n afspraak met jouself? Hoe gereeld? Is dit die eerste afspraak wat jy kanselleer?
7. Hoeveel tyd maak jy om na te dink oor wie jy is? Wat in jou lewe wil jy graag verander? Hoe lyk jou plan om dit te doen?